טובי מגווייר

ביוגרפיה

מגווייר נולד בסנטה מוניקה, קליפורניה שבארצות הברית למשפחה נוצרית ממוצא אוסטרי, דני, אנגלי, צרפתי, גרמני, אירי, נורווגי ופורטוריקני. אביו וינסנט מגווייר, היה פועל בניין ושף. אמו וונדי (לבית בראון), היא מזכירה שעשתה הסבה לתסריטאות והפקה. הוריו נישאו כשהיו בני 18 ו-20 וזאת לאחר היוולדו של טובי. כשהיה בן שנתיים התגרשו הוריו וטובי הצעיר נאלץ לבלות את מרבית שנות הילדות שלו כשהוא עובר מעיר לעיר ונודד בין בתי הוריו לבין בתי בני משפחה אחרים.
בילדותו רצה מגווייר להיות שף ולשם כך נרשם לשיעורי כלכלת בית. אמו, שלא אהבה את הרעיון של בנה, הציעה לו 100 דולר בתמורה לכך שילך ללמוד דרמה וינטוש את רעיון הטבחות. מגווייר הסכים.
תקופת הנדודים שעבר מגווייר בשנים הללו השפיעה על מצב הרוח שלו ולבסוף לאחר שנים של מעבר בין בתי ספר, החליט מגווייר לנשור מלימודיו ולהקדיש את כל זמנו לפיתוח קריירת המשחק שלו. בשנת 2000 הוא החליט לעשות את מבחני הבגרות האמריקאים (GED) בכך לסיים באופן רשמי את לימודיו לקראת השגת תעודת הגמר, דבר שלא הצליח לעשות לאורך כל תקופת התיכון שלו.

קריירה

הופעתו הראשונה של מגווייר בקולנוע הייתה בשנת 1989 בסרט "The Wizard", בו גילם את דמותו של לוקאס ברטון, אחד משלושה ילדים המתחרים ביניהם בתחרות ללא גבולות של משחקי וידאו. בתחילת שנות ה-90 המשיך מגווייר לשחק ולגלם דמויות של ילדים כשלרוב שיחק דמויות הקטנות מגילו האמיתי. עד סוף שנת 2002 עוד גילם ילדים ונערים על אף שכבר היה באמצע שנות ה-20 לחייו. הוא שיחק במספר קומדיות, סרטי טלוויזיה וקולנוע לצד כוכבים גדולים כמו צ'אק נוריס, רוזאן בר וטרייסי אולמן. לבסוף הוא לוהק לתפקיד הראשי בסדרת הטלוויזיה של רשת פוקס "סקוט הגדול" שבוטלה וירדה מהמסך חמישה שבועות לאחר מכן.
במרבית מבחני הבד שעשה, מצא את עצמו מתמודד על תפקידים מול לאונרדו דיקפריו. הם התיידדו והחליטו, באופן לא רשמי, כי כל אחד ישאף לעזור לשני בפיתוח קריירת המשחק שלו. דבר זה בא לידי ביטוי בסדרת הטלוויזיה "הורות" משנות ה-90, אליה שניהם נבחנו לתפקיד הראשי כשלבסוף דיקפריו הוא זה שזכה, אך מאוחר יותר גילם גם מגווייר מספר תפקידי אורח בסדרה הודות להמלצתו של דיקפריו. גם בסרטו של רוברט דה נירו משנת 1993 "כך הייתי", דיקפריו קיבל את תפקיד הדמות "טובי" ומגווייר גילם את אחד מחבריו.
עד לאמצע שנות ה-90 המשיך מגווייר לקבל תפקידים ולשחק בטלוויזיה ובקולנוע אך נקלע לחיי ההוללות הפרועים של כמה מחבריו השחקנים. בשנת 1995 הוא ביקש מהבמאי אלן מויאל לשחרר אותו מתפקידו בסרט "רקורד חזק", מויאל הסכים וכל הסצנות בהן הופיע מגווייר נחתכו בעריכה הסופית. או אז ביקש מגווייר עזרה לבעיית השתיה שלו מעמותת אלכוהוליסטים אנונימיים, שם התפכח וחזר לעצמו.
כחלק מתהליך ההחלמה שלו מאלכוהול והלימוד העצמי לשלוט בדחפים וביצרים, שינה מגווייר בצורה קיצונית את הדרך בה רצה לקדם את קריירת המשחק שלו, בעיקר בתפקידים בהם הוא לא התחרה מול דיקפריו. השינוי הניב הצלחה רבה כשנבחר לגלם את דמותו של פול הוד בסירטו של אנג לי "סופת קרח" משנת 1997. מאז המשיך מגווייר לשחק במספר רב של סרטים כמו: "פלזנטוויל", "תקנות בית השיכר" ו"נערי הפלא". כמו כן הוא נבחר לדבב את הכלב לו בסרט הילדים המצליח "כלבים נגד חתולים" משנת 2001.

ספיידרמן

בשנת 2002 קיבל מגווייר את תפקידו של פיטר פרקר בסרט "ספיידרמן" אותו ביים סם ריימי בהתבסס על סדרת הקומיקס המצליחה של חברת מארוול. הסרט זכה להצלחה רבה והופקו לו שני סרטי המשך בהשתתפותו של מגווייר - "ספיידרמן 2" ו"ספיידרמן 3", אשר יצאו ב-2004 וב-2007, בהתאמה. על אף ההצלחה של הטרילוגיה והאפשרויות שהועלו עבור סרט רביעי, מגווייר לא המשיך לשחק את הדמות ואת התפקיד של ספיידרמן בסדרת הסרטים הבאה "ספיידרמן המופלא" שיחק אנדרו גארפילד כאתחול של סדרת הסרטים. כעת מגלם את הדמות השחקן טום הולנד באתחול נוסף, כחלק מהיקום הקולנועי של מארוול, החל משנת 2016.

החיים לאחר ספיידרמן

בשנת 2003 ביסס מגווייר את מעמדו כידוען כשנבחר לגלם את דמותו של רוכב הסוסים ג'ון מ. "רד" פולארד בסרט עטור השבחים "סיביסקיט" המספר את סיפורו של סוס המירוצים המפורסם. ב-2006 גילם מגווייר לראשונה את תפקיד הרשע כשנכנס לדמותו של רב"ט פטריק טולי בסרטו של סטיבן סודרברג "הגרמני הטוב" המבוסס של ספרו של ג'וזף קנון. נוסף על מגווייר משחקים בסרט גם ג'ורג' קלוני וקייט בלנשט.
מלבד היותו שחקן, תיפקד מגווייר גם כמפיק בפועל בחלק מהסרטים דוגמת "השעה ה-25" ו"סיביסקיט - אגדה אמריקאית".
ב-2009 כיכב בסרט "אחים". על תפקידו היה מועמד לפרס גלובוס הזהב.
ב-2013 שיחק בסרט "גטסבי הגדול".
בשנת 2014 שיחק במיני-סדרה הקומית "אוצרות בבל" לצד וויל פארל, קריסטן ויג, ג'סיקה אלבה ועוד. למיני-סדרה הופקו שישה פרקים ששודרו ברשת IFC, אשר נמצאת בבעלות AMC.

חיים אישיים

בשנים 2007–2017 הוא היה נשוי למעצבת התכשיטים האמריקאית-יהודייה ג'ניפר מאייר, בתו של המנכ"ל הקודם של אולפני יוניברסל רון מאייר. להם שני ילדים משותפים.
מגווייר היה צמחוני מגיל 18, ובשנת 2009 הפך לטבעוני. הוא ידוע כחובב משחקי פוקר וכדורסל.
במרץ 2012, מגווייר ביקר בישראל והוא הגיע עם אשתו לשעבר מאייר וילדיהם, בשביל בר המצווה של קרובי משפחתה של אשתו, ואף ביקרו בכותל. לאחר מכן, מגווייר ביקר במרכז הפיתוח של אפליקציית הסלולר הישראלית mobli שבה נכנס כשותף.